Diari Oficial de la Generalitat Valenciana


Sumari del DOGV 6787, del 01-06-2012 (2012/5321)

ORDE 8/2012, de 28 de maig, de la Conselleria d'Infraestructures, Territori i Medi Ambient, per la qual s'acorda iniciar el procediment d'elaboració i aprovació del Pla d'Ordenació dels Recursos Naturals del Penyal d'Ifac - Salines de Calp, de modificació del Pla Rector d'Ús i Gestió i d'ampliació del Parc Natural del Penyal d'Ifac - Salines de Calp.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6787

Data del DOGV
:   01-06-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/5321


Data del document
:   28-05-2012

Organisme emissor
:   Conselleria d'Infraestructures, Territori i Medi Ambient

Tipus de document
:   Ordre

Correcció d'errades

ORDE 8/2012, de 28 de maig, de la Conselleria d'Infraestructures, Territori i Medi Ambient, per la qual s'acorda iniciar el procediment d'elaboració i aprovació del Pla d'Ordenació dels Recursos Naturals del Penyal d'Ifac - Salines de Calp, de modificació del Pla Rector d'Ús i Gestió i d'ampliació del Parc Natural del Penyal d'Ifac - Salines de Calp. [2012/5321]  
El parc natural del Penyal d'Ifac va ser declarat parc natural per mitjà del Decret 1/1987, de 19 de gener, del Consell. L'àmbit territorial que quedava adscrit a l'espai natural protegit se centrava en el promontori calcari escarpat cap al mar Mediterrani, fita geogràfica des de l'antiguitat.  
Al costat del penyal, es troben les salines de Calp, amb una superfície de quasi 41 hectàrees, en què els valors ambientals els dóna l'escassetat i el grau d'amenaça que en l'actualitat patixen el tipus d'ecosistema a què esta zona es pot adscriure: les salines i saladars litorals. Si bé l'activitat salinera està abandonada en l'actualitat, les seues característiques coincidixen amb la d'una llacuna litoral salada -per desgràcia progressivament eutrofitzada i dulcificada- per la nul·la gestió de què ha sigut objecte en els últims anys. La llacuna pròpiament dita conté vegetació en estat de degradació per l'aportació de pluvials i abocaments diversos, per la qual cosa la seua potencialitat per a albergar ecosistemes de rellevància és molt major. Quant a la vegetació de marge, millor conservada i de fonamental importància per a amortir els impactes a la llacuna, es correspon amb les associacions Arthrocnemo macrostachyi-Juncetum subulati i Holoschoenetum romani, incloses en la Directiva d'Hàbitats i considerada rara a nivell de regió mediterrània espanyola. Per este motiu ha sigut declarada en la zona una microreserva de flora que comprén els terrenys municipals dels voltants de la llacuna i on es troba ocasionalment l'espècie catalogada «en perill d'extinció» Orchys papillionacea.   
A mesura que ens allunyem de les riberes de la llacuna, esta vegetació és substituïda per un matollar xeròfil constituït per l'associació Inulo-Oryzopsietum miliaceae, enriquida, de vegades, per elements dispersos de màquia litoral mediterrània (Querco-Lentiscetum) i de matollar termòfil secundari (Anthyllido-Cistetum clusii), tot això intercalat amb restes de vegetació de saladar i de canyissar (Phragmites communis) en les zones més deprimides. Cal destacar la presència d'algunes espècies endèmiques o situades en el límit de les seues àrees de distribució, com Thymbra capitata o Fagonia cretenca. Per fi, en la zona més externa, hi ha cultius i algunes construccions. Quant a la fauna, el més rellevant són les aus i, particularment, per la seua espectacularitat, destaca la presència quasi contínua del flamenc (Phoenicopterus ruber), prou reduïts en l'actualitat. Nidifiquen en la zona la camallonga (Himantopus himantopus) l'ànec collverd, Anas platyrrhynchos, i l'ànec blanc Tadorna tadorna, mentres que agrons (Ardea cinerea i Egretta garzetta) i gavines la visiten esporàdicament.   
L'àmbit territorial per a l'elaboració del Pla d'Ordenació dels Recursos Naturals seria l'actual parc natural, al qual se suma la zona humida catalogada de les salines de Calp i una sèrie de parcel·les que queden limítrofes al penyal, i engloba totes les parcel·les amb vegetació natural del mateix tómbol.   
L'àmbit que es proposa afegir a l'actual parc natural serien les parcel·les limítrofes i el de les salines de Calp. Atés que la superfície territorial del parc natural s'amplia, és necessari procedir a la revisió de la norma que regula els usos i la gestió de l'espai natural. Per això es procedirà a la modificació del Pla Rector d'Ús i Gestió, vigent des de l'aprovació del Decret 260/1993, de 30 de desembre, amb l'objectiu d'adequar-lo a la nova realitat territorial i de gestió, que suma una superfície total de 94 hectàrees, de les quals 49 hectàrees corresponen als nous terrenys que s'adherixen a l'actual parc natural.  
  
El nou espai resultant passarà a denominar-se Penyal d'Ifac - Salines de Calp, una vegada finalitzat el procediment administratiu i la seua aprovació mitjançant un Decret del Consell.  
La Llei 11/1994, de 27 de desembre, d'Espais Naturals Protegits de la Comunitat Valenciana, preveu la figura de Pla d'Ordenació dels Recursos Naturals (PORN) com a instrument específic per a l'ordenació d'estos recursos en el territori de la Comunitat Valenciana, i establix en els articles 32 a 36 les característiques, l'abast, el contingut i la tramitació d'estos plans, els quals són aprovats per decret del Consell de la Generalitat. En relació amb el Pla Rector d'Ús i Gestió (PRUG) s'inicia d'acord amb el que establixen els articles 37 a 41 de l'esmentada llei.   
  
L'article 28 de l'esmentada llei 11/1994 articula un règim de protecció preventiva aplicable als àmbits territorials dels projectes de PORN, amb caràcter cautelar durant el període transitori fins a l'aprovació definitiva d'estos. La forma d'aplicació de les dites mesures cautelars s'establix per acord del Consell de la Generalitat.  
  
Per tot això, i en exercici de les competències i atribucions conferides per la Constitució, l'Estatut d'Autonomia i el conjunt de la legislació ambiental estatal i autonòmica d'aplicació al cas, cal iniciar l'expedient d'elaboració i aprovació del Pla d'Ordenació dels Recursos Naturals del Penyal d'Ifac i d'ampliació del Parc Natural del Penyal d'Ifac - Salines de Calp, i a este efecte.  
  
ORDENE  
  
Article 1  
S'acorda iniciar el procediment d'elaboració i aprovació del Pla d'Ordenació dels Recursos Naturals del Penyal d'Ifac - Salines de Calp, de modificació del Pla Rector d'Ús i Gestió i d'ampliació del Parc Natural del Penyal d'Ifac - Salines de Calp els àmbits territorials provisionals del qual figuren com a annex a la present orde. El dit àmbit podrà modificar-se durant la tramitació dels expedients.  
  
  
Article 2  
1. A partir de la publicació d'esta orde en el Diari Oficial de la Comunitat Valenciana, quedaran sotmeses a informe previ, preceptiu i vinculant de la Conselleria d'Infraestructures, Territori i Medi Ambient, les autoritzacions, llicències i qualsevol tipus de procediment administratiu previst en l'article 28, apartat 1, lletres b) a f), de la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana, que afecten els àmbits territorials del Pla d'Ordenació dels Recursos Naturals del Penyal d'Ifac - Salines de Calp, del Pla Rector d'Ús i Gestió o del Parc Natural del Penyal d'Ifac - Salines de Calp, previstos ambdós en l'annex a la present orde. El dit informe haurà de ser emés per l'administració actuant en el termini màxim de 90 dies.   
2. Les mesures cautelars a què fa referència l'anterior apartat 1, de conformitat així mateix amb l'esmentat article 28 de l'esmentada Llei 11/1994, tindran una vigència màxima de tres anys i podran ser complementades i especificades, per a un millor compliment dels objectius del pla, mitjançant un Acord del Consell de la Generalitat a proposta de la consellera d'Infraestructures, Territori i Medi Ambient.  
  
Article 3  
Es faculta la Direcció General de Medi Natural de la Conselleria d'Infraestructures, Territori i Medi Ambient per a realitzar les actuacions tendents a l'elaboració i aprovació del Pla d'Ordenació dels Recursos Naturals del Penyal d'Ifac - Salines de Calp, de modificació del Pla Rector d'Ús i Gestió i a l'ampliació del Parc Natural del Penyal d'Ifac - Salines de Calp, amb la tramitació prèvia de l'oportú expedient d'acord amb el procediment legalment previst.  
  
  
DISPOSICIÓ FINAL  
  
La present orde entrarà en vigor el mateix dia de la publicació en el Diari Oficial de la Comunitat Valenciana  
  
València, 28 de maig de 2012.- La consellera d'Infraestructures, Territori i Medi Ambient: Isabel Bonig Trigueros.